Mis aga kõige olulisem: baltisaksa mõisnikele toetuv omavalitsussüsteem - nn balti erikord - mille Vene tsaar Peeter Suur pärast  Eestimaa alistamist kinnitas, suutis efektiivselt vastu astuda 19. sajandi lõpus ja 20. sajandi algul rakendatud venestuspoliitikale. Vene tsaaririigi sihiks 19. sajandi lõpul ja 20. sajandi algul oli venestamine - Eestimaa tasalülitamine Venemaa haldussüsteemi ning seeläbi siinse läänekristlusel põhineva euroopaliku kultuurisaare muutmine Vene kultuuriruumi orgaaniliseks osaks. Piisab pilguheitmisest meie idapoolsetele hõimurahvastele - vadjalastele, ingerlastele, isuritele jpt - et mõista, milline saatus  oleks meid ilma baltisaksa vähemuseta ees oodanud.